Hoop het 'n naam: Jesus Christus | Netwerk24
Deur Stephan Joubert 26 Oktober 2019 00:01
In die verlede was hoop nog hoogmode. Toe niemand dit eintlik nodig gehad het nie, was hoop baie gewild.
Só wen die regte minderheidsposisie veld, die Here s'n.
Noudat almal hoop benodig, is dit amper nêrens meer te vind nie. Hoop is op pad uit. Om elke hoek en draai is dit op uitverkoping. Wie weet, dalk het regstellende aksie hoop ingehaal. Dit is net nie meer politiek korrek om hoop te hê as almal om jou moed verloor het nie. "Waar is God nou?" wil sommige hoop­hensoppers boonop weet.
Hoop is 'n onrealistiese keuse in die oë van almal wat opgegee het daarop. Dit is presies hoekom Paulus in Romeine 5 skryf dat hoop elke keer stroomop gebeur. Dit gebeur te midde van wanhoop en ongeloof. Hoop is altyd 'n minderheidsposisie. Daar waar dit wen, breek dit elke keer die knelgreep van uitsigloosheid.
Hoop maak gedurig hemelse vensters oop. O ja, hoop het 'n naam: Christus. Sy teenwoordigheid is die rede vir hoop se aanwesigheid in jou lewe. Boonop groei hoop so lank as wat jy jou oog op Hom hou. Dit groei ook wanneer jy kies om 'n voltydse hoopverspreider te wees.
Deel sy hoop in die vorm van 'n beker koue water met 'n dorstige, soos wat Jesus in Matteus 10 vra. Bederf 'n paar mense wat dit nie kan bekostig nie met 'n minifeesmaal, soos wat Hy in Lukas 14 vra. Dan ervaar hulle ook hemelse hoop en vreugde.